Document ID: 32005D0348

NEUVOSTON PÄÄTÖS,
tehty 18 päivänä tammikuuta 2005,
sen toteamisesta EY:n perustamissopimuksen 104 artiklan 8 kohdan mukaisesti, onko Unkarin tasavalta toteuttanut EY:n perustamissopimuksen 104 artiklan 7 kohdan nojalla annettujen neuvoston suositusten mukaisia tuloksellisia toimia
(2005/348/EY)
EUROOPAN UNIONIN NEUVOSTO, joka
ottaa huomioon Euroopan yhteisön perustamissopimuksen ja erityisesti sen 104 artiklan 8 kohdan,
ottaa huomioon komission suosituksen,
sekä katsoo seuraavaa:
(1)
Perustamissopimuksen 104 artiklan mukaisesti jäsenvaltioiden on vältettävä liiallisia julkisen talouden alijäämiä.
(2)
Vakaus- ja kasvusopimus perustuu terveen julkisen talouden tavoitteeseen, jolla vahvistetaan edellytyksiä hintavakaudelle ja vahvalle ja kestävälle kasvulle sekä siten uusien työpaikkojen luomiselle. Vakaus- ja kasvusopimus sisältää perustamissopimuksen 104 artiklan määräysten mukaisen liiallisia alijäämiä koskevan menettelyn täytäntöönpanon nopeuttamisesta ja selkeyttämisestä 7 päivänä heinäkuuta 1997 annetun neuvoston asetuksen (EY) N:o 1467/97 (1), jonka tarkoituksena on edistää julkisen talouden liiallisten alijäämien pikaista korjaamista.
(3)
Amsterdamissa 17 päivänä kesäkuuta 1997 annetussa vakaus- ja kasvusopimusta koskevassa Eurooppa-neuvoston päätöslauselmassa (2) kehotetaan kaikkia osapuolia eli jäsenvaltioita, neuvostoa ja komissiota panemaan perustamissopimus ja vakaus- ja kasvusopimus täytäntöön tiukasti ja oikea-aikaisesti.
(4)
Perustamissopimuksen 104 artiklan 6 kohdan nojalla 5 päivänä heinäkuuta 2004 tehdyssä neuvoston päätöksessä 2004/918/EY (3) todetaan, että Unkarissa on liiallinen alijäämä.
(5)
Neuvosto on antanut perustamissopimuksen 104 artiklan 7 kohdan ja asetuksen EY (N:o) 1467/97 3 artiklan 4 kohdan nojalla suosituksen, jossa Unkarin viranomaisia kehotetaan lopettamaan liiallisen alijäämän tilanne mahdollisimman pian ja toteuttamaan keskipitkän aikavälin toimia saavuttaakseen tavoitteensa supistaa alijäämä alle 3 prosenttiin BKT:stä vuoteen 2008 mennessä uskottavalla ja kestävällä tavalla noudattaen Unkarin viranomaisten toimittamassa lähentymisohjelmassa, joka hyväksyttiin 5 päivänä heinäkuuta 2004 annetussa kyseistä ohjelmaa koskevassa neuvoston lausunnossa (4), määriteltyä alijäämän supistamisuraa. Suosituksessa asetettiin 5 päivä marraskuuta 2004 määräajaksi, johon mennessä Unkarin viranomaisten olisi toteutettava tuloksellisia toimia, jotta suunnitelluilla toimenpiteillä voitaisiin saavuttaa vuoden 2005 tavoitteena oleva alijäämä eli 4,1 prosenttia BKT:stä. Neuvosto suositteli siinä lisäksi, että Unkarin tasavallan olisi toteutettava tehokkaasti toukokuun 2004 lähentymisohjelmassa suunnitellut toimenpiteet ja erityisesti oltava valmis toteuttamaan tarvittaessa lisätoimenpiteitä, vuoden 2004 julkisen talouden alijäämän tavoitteen saavuttamiseksi eli alijäämän supistamiseksi 4,6 prosenttiin BKT:stä. Neuvosto kehotti Unkarin viranomaisia myös hyödyntämään kaikki tilaisuudet julkisen talouden sopeuttamisen nopeuttamiseksi, toteuttamaan julkishallinnon sekä terveydenhoito- ja koulutusjärjestelmien suunnitellut uudistukset ja varmistamaan, että suunnitelluilla veroleikkauksilla on riittävä rahoituspohja ja että niiden toteutuminen riippuu alijäämätavoitteiden saavuttamisesta.
(6)
Neuvoston asetuksen (EY) N:o 1467/97 4 artiklan 2 kohdan mukaan neuvosto tekee päätöksensä asianomaisen jäsenvaltion hallituksen julkistamien päätösten perusteella harkitessaan, onko perustamissopimuksen 104 artiklan 7 kohdan nojalla annettujen suositusten perusteella toteutettu tuloksellisia toimia.
(7)
Kun arvioidaan julkistettuja päätöksiä, jotka Unkarin tasavalta on tehnyt perustamissopimuksen 104 artiklan 7 kohdan mukaisessa neuvoston suosituksessa asetettuna määräaikana, voidaan päätellä seuraavaa:
-
Unkarin hallitus toteutti neuvoston suosituksen jälkeen muutamia lisätoimenpiteitä. Ne perustuivat menopuoleen ja ovat osaltaan vähentäneet merkittävästi julkisen talouden alijäämää vuonna 2004 vuoteen 2003 verrattuna ja suunnanneet kasvun suotuisampaan ja kestävämpään suuntaan. Toteutetut toimet eivät kuitenkaan riittäneet vuoden 2004 alijäämätavoitteen saavuttamiseen, vaan neuvoston suosituksen tavoitteesta supistaa alijäämä 4,6 prosenttiin BKT:stä odotetaan jäätävän selvästi.
-
Vuoden 2005 talousarvio sisältää muutamia toimenpiteitä, joilla pyritään edelleen supistamaan budjettialijäämää vuonna 2005, muun muassa ”hätäapuvarauksena” käytettävä toimenpidepaketti, 0,5 prosenttia BKT:stä, jolla varaudutaan vuoden 2005 tavoitteen mahdolliseen ylittymiseen. Toimenpiteet eivät kuitenkaan riitä neuvoston suosituksen alijäämätavoitteen, supistaa alijäämä 4,1 prosenttiin BKT:stä, saavuttamiseen, vaan siitäkin odotetaan jäätävän selvästi.
-
Unkarin viranomaisten tähän mennessä toteuttamilla toimenpiteillä ei vältytä poikkeamiselta toukokuun lähentymisohjelman suunnitellulta sopeutusuralta. Tässä yhteydessä Unkarin hallituksen jatkuvaa sitoutumista liiallisen alijäämän poistamiseen vuoteen 2008 mennessä on tuettava päättäväisillä uusilla julkisen talouden vakauttamistoimenpiteillä ja rakenneuudistusten päättäväisemmällä toteuttamisella.
(8)
Perustamissopimuksen 104 artiklan 8 kohdassa määrätään, että jos neuvosto toteaa, ettei sen perustamissopimuksen 104 artiklan 7 kohdan nojalla antama suositus ole johtanut tuloksellisiin toimiin, se voi päättää julkistaa suosituksensa. Unkarin tasavalta on suostunut kuitenkin jo heinäkuussa 2004 julkistamaan suosituksen vakaus- ja kasvusopimuksesta annetun Eurooppa-neuvoston päätöslauselman mukaisesti,
ON PÄÄTTÄNYT SEURAAVAA:
1 artikla
Unkarin tasavalta ei ole toteuttanut 5 päivänä heinäkuuta 2004 annetun neuvoston suosituksen perusteella tuloksellisia toimia suosituksessa asetettuun määräaikaan mennessä.
2 artikla
Tämä päätös on osoitettu Unkarin tasavallalle.
Tehty Brysselissä 18 päivänä tammikuuta 2005.

Labels: 2
18